## L’Institut Valencià de Cultura presenta la programació del 46é festival de música contemporània Ensems

*** Se celebra del 19 al 25 de setembre, amb 14 concerts, converses i activitats paral·leles en Les Arts i el Palau de la Música de València
* El festival reflexionarà sobre la violència a partir de l’obra de Heiner Goebbels ‘Songs of wars I have seen’, el lema d’esta edició**

L’Institut Valencià de Cultura ha presentat la programació de la 46a edició d’Ensems, el festival degà de la música contemporània a Espanya, que se celebra del 19 al 25 de setembre amb una programació de catorze concerts i activitats paral·leles que es dividiran entre Les Arts i el Palau de la Música de València.

La programació d’Ensems s’ha donat a conéixer en una roda de premsa que ha comptat amb el director general de l’Institut Valencià de Cultura, Álvaro López-Jamar, i el director adjunt de Música i Cultura Popular de l’IVC, Joan Cerveró.

El lema d’esta edició d’Ensems és ‘Songs of wars I have seen’, en referència a l’obra de Heiner Goebbels que té un lloc destacat en la programació, amb la direcció de Chloe Rooke, i que serà el punt de partida per a una reflexió sobre la violència i les guerres, especialment cap al patiment de les dones en estes.

De nou, el festival Ensems compta amb la col·laboració del Palau de les Arts, que en esta ocasió acollirà l’afròpera *The Golden Stool*, de Gorges Ocloo, una producció de LOD Muziektheater & Toneelhuis en coproducció amb Opera Ballet Vlaanderen & O. Festival Rotterdam, amb el suport d’ENOA, que obri la programació del festival el 19 de setembre i que ja ha exhaurit les entrades disponibles.

El director de l’Institut Valencià de Cultura, Álvaro López-Jamar, ha assenyalat que el festival “torna amb uns dies intensos de programació que no solament reunixen a València les figures més destacades de la música contemporània, sinó que situen la ciutat com la capital mundial del sector, un node de reunió, reflexió i exhibició que pren el pols a la creació musical actual”.

Per la seua part, el director adjunt de Música i Cultura Popular de l’IVC, Joan Cerveró ha explicat que en esta edició “s’ha recuperat la presència de solistes i grups valencians, que representen una part important de la programació, i hem volgut estructurar les propostes entorn d’un tema central, que en este cas ha sigut la reflexió sobre la visió que té la música contemporània sobre les guerres i la violència, no parlar de les guerres en si mateixes”.

“Tot això sense oblidar efemèrides que tenim molt presents i que també tindran el seu espai, com el 150 aniversari del naixement d’Arnold Schönberg o l’homenatge a José Evangelista”, ha afegit.

**Eixos temàtics**

En esta edició d’Ensems, la programació s’ha construït sobre la base de quatre blocs temàtics: ‘Songs of wars I have seen’, com a obra central i lema de l’edició; el 150 aniversari del naixement del compositor austríac Arnold Schönberg; l’homenatge al compositor valencià-canadenc José Evangelista, mort en 2023; i la reflexió sobre la música contemporània amb diàlegs i taules redones.

Destaquen les estrenes dels encàrrecs de composició, amb obres d’Óscar Colomina per a l’Orquestra de València, Carlos Perales per a la Banda Simfònica Municipal de València i Josep Sanz Quintana, per al quartet Kuarist.

A més, per primera vegada apareix la figura dels festivals convidats, una sinergia entre certàmens que permet diversificar els estils i aportar a la programació noves visions. D’esta manera, el festival Volumens, amb nou edicions dedicades a la cultura digital i el *new media art*, aportarà el concert de Bromo, amb una arriscada proposta electrònica de música experimental, i el festival Polirítmia incorpora quatre concerts dedicats a la percussió.

D’altra banda, la programació dels 36é Encontres sobre Composició comptarà amb la col·laboració i presència de les figures més destacades de la música contemporània actual, inclosos més de deu premis nacionals de música, que seran convidats a assistir als concerts, a debatre sobre l’estat de la música contemporània a Espanya i també a participar en les activitats paral·leles del festival.

**La programació**

La 46a edició d’Ensems s’inicia el dijous 19 de setembre amb la inauguració de la instal·lació sonora *Acuática*, de Bosch & Simons en Les Arts, seguida per l’afròpera *The Golden Stool*, de Gorges Ocloo en el Teatre Martín i Soler.

El divendres, 20 de setembre, la programació es trasllada al Palau de la Música, a on a les 12:00 hores tindrà lloc el concert del percussionista David Moliner, amb un programa per a marimba sol.

A la vesprada s’inaugurarà la instal·lació sonora de José Antonio Orts, justament abans de la primera de les activitats ‘En conversació’, que comptarà amb la subdirectora del Palau de la Música, Nieves Pascual; el compositor i degà de l’Escola Superior de Música Reina Sofia, Òscar Colomina; i el director de relacions externes de l’Escola Superior de Música Reina Sofia, Álvaro Guibert.

A les 19:30 hores serà el concert de l’Orquestra de València que celebra el 150 aniversari Schönberg, amb Baldur Brönnimann com a director i un programa amb obres de Joaquín Rodrigo, Òscar Colomina, Akira Miyoshi i Arnold Schönberg.

El dissabte, 21 de setembre, en l’Aula Magistral de Les Arts se celebrarà la 36a edició dels Encontres sobre Composició, amb dos taules redones; la primera, que traçarà el mapa emocional de la música contemporània, comptarà amb la musicòloga Eva Sandoval i els compositors Teresa Catalán i Héctor Parra.

En la segona taula, que se centrarà en les estratègies per a la nova música espanyola, intervindran el musicòleg Miguel Ángel Marín, la violinista Cecilia Bercovich i el compositor José Manuel López López.

A les 17:00 hores, el quartet de saxofons Kuarist, guanyadors del concurs Re\_cre@ 2023 interpretarà un programa que explora la relació de la música occidental i els mites i tradicions orientals. A continuació, ‘En conversació II’ reunirà els compositors Heiner Goebbels, Joan Gómez Alemany i Mauricio Sotelo amb el tema ‘Songs of wars’.

L’espectacle que dona títol a esta edició d’Ensems, ‘Songs of wars I have seen’ arribarà al Teatre Martín i Soler dels Arts a les 19:30 hores, interpretat per Harmonia del Parnàs i el Grup Instrumental de València. Per a acabar la jornada del dissabte, DJ Soak oferirà una sessió en l’exterior del Teatre Martín i Soler amb el títol *ENSEMS Remix* amb un *remix* electrònic d’algunes de les peces dels compositors programats en el festival.

El diumenge 22 de setembre l’Aula Magistral de Les Arts acollirà a les 12:00 hores el concert d’Amores Grup de Percussió amb el programa *Prison song*, que arreplega tres obres que reflexionen sobre la realitat social. A les 17:00 hores, el percussionista Joan Pons i la soprano Belén Roig oferiran un homenatge al compositor José Evangelista. En acabar, ‘En conversació III’ reunirà  Matilde Asencio, viuda del compositor i filla de Vicente Asencio i Matilde Salvador; Joan Cerveró i l’instrumentista Joan Pons entorn de la figura del desaparegut compositor valencià-canadenc.

A les 19:30 hores en el Teatre Martín i Soler de Les Arts tindrà lloc el concert del pianista Bartomeu Jaume, que interpretarà un programa monogràfic d’algunes de les composicions més representatives de José Evangelista.

El dilluns 23 de setembre a les 18:00 hores, l’Aula Magistral de Les Arts acollirà el concert de música electrònica i experimental de Bromo, una proposta que procedix del festival convidat Volumens, i a les 19:30 hores en el Teatre Martín i Soler serà el torn de la saxofonista Xelo Giner.

El dimarts 24 de setembre l’activitat es traslladarà al Palau de la Música de València, amb la proposta dels portuguesos Drumming Grupo de Percussâo a les 12:00 hores. A les 18:00 hores, ‘En conversació IV’ reflexionarà sobre la música contemporània amb els compositors Andrés Valero, Pere Vicalet i Carlos Perales. A les 19:30 hores, en la sala José Iturbi tindrà lloc el concert de la Banda Municipal de València, dirigida per Cristóbal Soler, amb un programa amb obres de David Pont, Carlos D. Perales, Francisco Bort i Karel Husa.

L’última jornada d’esta edició d’Ensems, el dimecres 25 de setembre, començarà a les 18:00 hores a l’Aula Magistral de Les Arts amb Quintet Cuesta i un programa que commemora el 150 aniversari de Schönberg. A les 19:30 hores en el Teatre Martín i Soler, Arditti Quartet, grup de referència internacional de la música contemporània actual, que rebrà el guardó Ensems d’Or, en reconeixement a la seua trajectòria. El guardó és un disseny del dissenyador valencià Iban Ramón.

Totes les activitats de la programació d’Ensems són d’accés lliure fins que es complete l’aforament, excepte l’òpera *The Golden Stool* i el concert de l’Orquestra de València, les entrades de la qual ja estan a la venda. Les invitacions per als concerts es poden obtindre en la [web](http://ensems.ivc.gva.es/) de l’IVC.

Fecha: 12/09/2024